## Pravilnik o odobravanju pomoći za uzdržavanje u obliku zajma, mjerila i obilježja stana potrebnog za zadovoljavanje osnovnih stambenih potreba samca ili obitelji i o odobravanju pomoći iz socijalne sk

### NN 29/1998 (4.3.1998.), Pravilnik o odobravanju pomoći za uzdržavanje u obliku zajma, mjerila i obilježja stana potrebnog za zadovoljavanje osnovnih stambenih potreba samca ili obitelji i o odobravanju pomoći iz socijalne sk

# MINISTARSTVO RADA I SOCIJALNE SKRBI

Na osnovi članka 27. stavka 3., članka 36. stavka 2. i članka 78. Zakona
o socijalnoj skrbi ("Narodne novine", broj 73/97), ministar rada i socijalne
skrbi donosi

## **PRAVILNIK**

### **O ODOBRAVANJU POMOĆI ZA UZDRŽAVANJE U OBLIKU ZAJMA, MJERILA I OBILJEŽJA STANA POTREBNOG ZA ZADOVOLJAVANJE OSNOVNIH STAMBENIH POTREBA SAMCA ILI OBITELJI I O ODOBRAVANJU POMOĆI IZ SOCIJALNE SKRBI**

I. OPĆE ODREDBE

Članak 1.

Ovim se Pravilnikom utvrđuje ostvarivanje prava i to:

1. Uvjeti i način za ostvarivanje prava na pomoć za uzdržavanje u obliku
zajma.

2. Mjerila i obilježja stana potrebnih za zadovoljavanje osnovnih potreba
samca ili obitelji.

3. Uvjeti i način odobravanja drugih pomoći iz socijalne skrbi.

II. UVJETI I NAČIN ZA OSTVARIVANJA PRAVA NA POMOĆ ZA UZDRŽAVANJE
U OBLIKU ZAJMA

Članak 2.

Radi ostvarivanja prava na pomoć za uzdržavanje u obliku zajma samac
ili obitelj podnose zahtjev nadležnom centru za socijalnu skrb koji donosi
rješenje.

Ugovor zaključuju centar za socijalnu skrb kao zajmodavac i samac odnosno
odrasla osoba koja predstavlja obitelj (u daljnjem tekstu: predstavnik
obitelji) koju odredi centar za socijalnu skrb, kao zajmoprimca.

Članak 3.

Pomoć za uzdržavanje u obliku zajma može se odobriti samcu ili obitelji
zaključenjem ugovora o zajmu na temelju rješenja centra za socijalnu skrb.

Rješenjem centra za socijalnu skrb se utvrđuje da podnositelj zahtjeva
ispunjava Zakonom o socijalnoj skrbi (u daljnjem tekstu: Zakon) propisane
uvjete, kao i visina odobrene pomoći u obliku zajma, rok na koji se ugovor
zaključuje, način i rok vraćanja zajma, te način osiguravanja potraživanja
isplaćenog zajma.

Članak 4.

Visina pomoći za uzdržavanje u obliku zajma utvrđuje se u mjesečnom
iznosu u visini sredstava za uzdržavanje prema članku 16. stavak 2. i 3.
Zakona i može se isplaćivati najdulje do jedne godine.

Članak 5.

Ugovor o zajmu može se iznimno produžiti dodatkom ugovora na zahtjev
zajmoprimca ako se prije isteka ugovorenog roka nisu promijenile okolnosti
zbog kojih je zajmoprimcu odobren zajam, a izvjesno je da će navedene okolnosti
dalje postojati, ali najdulje za još šest mjeseci.

Članak 6.

Samac ili predstavnik obitelji dužni su vratiti pozajmljeni iznos pomoći
za uzdržavanje u obliku zajma na način i u roku koji je utvrđen ugovorom.

Ugovorom o zajmu određuje se početak roka vraćanja zajma koji ne može
biti dulji od 15 dana od dana isplate zadnjeg obroka odobrenog zajma.

Za slučaj da zajmoprimac ne vrati isplaćeni iznos u iznosu i u roku
koji je utvrđen ugovorom ili ne vraća pravovremeno dospjele obroke zajma,
zajmodavac može svoje potraživanje utužiti putem nadležnog suda s pripadajućom
zakonskom kamatom.

Članak 7.

Odredbe članka 2. ovog Pravilnika na odgovarajući se način primijenjuju
kod ostvarivanja prava na produženje ugovora o zajmu.

Članak 8.

Potraživanje isplaćenog iznosa zajma može zajmodavac osigurati upisom
založnog prava na nekretnini u vlasništvu korisnika zajma ili jamstvom.

Članak 9.

Centar za socijalnu skrb dužan je voditi posebnu evidenciju i pismohranu
zaključenih ugovora.

III. MJERILA O OBILJEŽJIMA STANA POTREBNIH ZA ZADOVOLJAVANJE
OSNOVNIH POTREBA SAMCA ILI OBITELJI

Članak 10.

Mjerila i obilježja stana potrebnog za zadovoljavanje osnovnih potreba
samca ili obitelji za odobravanje pomoći za potrebe troškova stanovanja
su:

- za samca garsonijera ili jednosobni stan do površine 25 m˛

- za dvočlanu obitelj jednosobni ili jednoipolsobni
stan do površine 35 m˛

- za tročlanu obitelj jednoipolsobni ili dvosobni stan
do površine 45 m˛

- za četveročlanu obitelj dvosobni ili trosobni stan
do površine 55 m˛

Ako obitelj ima više od četiri člana, na svakog člana obitelji dodaje
se još 5 m˛ stana.

Članak 11.

Samac ili predstavnik obitelji dokazuju svoj status najmoprimca ugovorom
o najmu ili presudom nadležnog suda koja zamjenjuje taj ugovor.

Članak 12.

U površinu stana u smislu ovog Pravilnika uračunava se površina sobe,
kuhinje, kupaonice, zahoda, ostave i hodnika.

Članak 13.

Samac ili predstavnik obitelji dužan je centar za socijalnu skrb izvijestiti
o promjeni veličine stana ili broja članova obitelji u stanu ili najamnine.

IV. UVJETI I NAČIN ODOBRAVANJA DRUGIH POMOĆI IZ SOCIJALNE SKRBI

Članak 14.

Na temelju članka 78. Zakona i ovoga Pravilnika mogu se odobriti i druge
pomoći i to:

a) pomoć u prehrani,

b) pomoć za odjeću i obuću,

c) pomoć za osobne potrebe korisnika stalnog smještaja,

d) podmirenje pogrebnih troškova,

e) podmirenje troškova ogrjeva.

*a) Pomoć u prehrani*

Članak 15.

Pomoć u prehrani može se odobriti nemoćnoj osobi ili drugoj socijalno
ugroženoj osobi koja uz pomoć člana obitelji nije u mogućnosti sama pripremati
obroke hrane pod ovim uvjetima:

- da samac ostvaruje prosječni mjesečni prihod u tri mjeseca koja prethode
mjesecu u kojem je podnesen zahtjev ili pokrenut postupak po službenoj
dužnosti manji od iznosa 150% osnovice iz članka 16. stavak 1. Zakona,

- da obitelj koja ima ukupan zajednički prosječni mjesečni prihod u
tri mjeseca koja prethode mjesecu u kojem je podnesen zahtjev, odnosno
pokrenut postupak po službenoj dužnosti manji od iznosa 220% osnovice iz
članka 16. stavak 1. Zakona.

Ako u obitelji iz stavka 1. alineja 2. ovog članka živi više od dvije
osobe iznos prihoda utvrđen za dvočlanu obitelj kao uvjet za odobravanje
ovog prava uvećava se za svakog daljnjeg člana 50% osnovice iz članka 16.
stavak 1. Zakona.

Članak 16.

Pomoć za prehranu korisnika socijalne skrbi iz članka 15. ovog Pravilnika
osigurava se dostavom ručka, a iznimno se može korisniku odobriti i tri
obroka dnevno, ako to na temelju liječničke dokumentacije utvrdi centar
za socijalnu skrb.

*b) Pomoć za odjeću i obuću*

Članak 17.

Pomoć za odjeću i obuću može se odobriti onoj osobi koja prema utvrđenju
nadležnog centra za socijalnu skrb živi u osobito teškim materijalnim uvjetima
a odjeća i obuća joj se ne može osigurati donacijama ili na drugi shodan
način.

Pomoć iz stavka 1. ovog članka daje se u pravilu tako da se nabavka
odjeće i obuće za korisnika kojemu je odobreno to pravo ostvaruje uz posredovanje
socijalnog radnika određenog rješenjem centra za socijalnu skrb i da se
isplati račun za nabavku odgovarajućih odjevnih predmeta i obuće.

*c) Pomoć za osobne potrebe korisnika stalnog smještaja*

Članak 18.

Pomoć za osobne potrebe korisnika stalnog smještaja utvrđuje se u visini
20% od iznosa osnovice iz članka 16. stavak 1. Zakona, a može se odobriti
korisniku prava na smještaj u udomiteljsku obitelj i smještaj u ustanovu
socijalne skrbi na osnovi rješenja centra za socijalnu skrb koji vlastitim
prihodima ili imovinom ne može osigurati taj iznos.

Pomoć iz stavka 1. ovog članka se isplaćuje mjesečno korisniku neposredno
ili putem udomitelja odnosno ustanove u kojoj je smještena.

Pomoć iz stavka 1. ovog članka neće se odobriti korisniku koji zbog
svog psihofizičkog stanja nema osobne potrebe koje se po svojoj prirodi
podmiruju tom pomoći.

Za korisnika socijalne skrbi koji nije u mogućnosti raspolagati novcem,
pomoći iz stavka 1. ovog članka raspolagat će udomitelj ili osoba koju
odredi ravnatelj ustanove socijalne skrbi.

*d) Podmirenje pogrebnih troškova*

Članak 19.

Podmirenje pogrebnih troškova može se odobriti za pogreb osoba koje
nemaju obveznika zakonskog ili ugovornog uzdržavanja i to:

- osobe koja je u času smrti korisnik prava na pomoć za uzdržavanje
i

- osobe koja je u času smrti kao korisnik stalnog smještaja na osnovi
rješenja centra za socijalnu skrb bila smještena u ustanovu socijalne skrbi
ili udomiteljsku obitelj.

Naknada neophodnih pogrebnih troškova podmiruje se prema cijenama u
mjestu u kojem je korisnik socijalne skrbi umro odnosno u mjestu pogreba.

Podmirenje pogrebnih troškova u smislu stavka 2. ovog članka uračunavaju
se i stvarni troškovi prijevoza posmrtnih ostataka osobe iz stavka 1. ovog
članka od mjesta u kojem je umrla do mjesta u kojem je imala grobno mjesto
ili grobnicu i u kojem je sahranjena.

Članak 20.

Podmirenje troškova pogreba korisnika socijalne skrbi osigurava se na
način i to:

- za pogreb osobe koja je bila korisnik prava na pomoć za uzdržavanje
ili smještaj u udomiteljsku obitelj da nadležni centar za socijalnu skrb
izda narudžbenicu za usluge pogreba i plati račun za izvršenje usluga,
a

- za pogreb osobe koja je kao korisnik socijalne skrbi bila smještena
u ustanovu socijalne skrbi na temelju rješenja centra za socijalnu skrb,
da ustanova socijalne skrbi izda narudžbenicu i plati račun za usluge pogreba.

Članak 21.

Osoba koja je snosila troškove pogreba neke osobe iz članka 19. stavak
1. ovoga Pravilnika ima pravo na naknadu pogrebnih troškova u svoti utvrđenoj
prema članku 19. stavak 2. i 3. ovoga Pravilnika.

Ako je za osobu iz članka 19. stavak 1. ovoga Pravilnika predviđeno
pravo na pogrebne troškove i po drugim propisima, osobi koja je snosila
troškove pogreba isplatit će se razlika između svote prema tim propisima
i svote pogrebnih troškova utvrđene prema ovom Pravilniku.

*e) Podmirenje troškova ogrjeva*

Članak 22.

Podmirenje troškova ogrjeva može se odobriti korisniku prava na pomoć
za uzdržavanje ako to pravo nije ostvario po drugoj osnovi.

Podmirenje troškova nabave ogrjeva daje se na način da se korisniku
socijalne skrbi kojemu je to pravo odobreno isplati račun za nabavu ogrjeva,
do 3 m3 drva jedan puta tijekom godine.

Članak 23.

Pomoći iz članka 15., 17. i 22. ovog Pravilnika ne mogu se isplatiti
korisniku izravno u novčanom obliku.

Članak 24.

Stupanjem na snagu ovog Pravilnika prestaju važiti odredbe članaka 45.
do 52. Pravilnika o ostvarivanju socijalne zaštite ("Narodne novine", broj
10/91, 38/92 i 5/93 i 113/93).

Članak 25.

Ovaj Pravilnik stupa na snagu osmog dana od dana objave u "Narodnim
novinama".

Klasa: 550-01/98-01/111
Urbroj: 524-01/98-03
Zagreb, 20. veljače 1998.

Ministar
**Joso Škara,** v. r.

Pravilnik, NN 29/1998-358